Islom taraqqiyot banki guruhi va Arab muvofiqlashtirish guruhi jamg‘armalari bilan hamkorlikni yanada rivojlantirish chora-tadbirlari to‘g‘risida

Islom taraqqiyot banki guruhi va Arab muvofiqlashtirish guruhui bilan hamkorlikni yanada rivojlantirish hamda o‘zaro hamkorlikning ustuvor loyihalari va dasturlarini qo‘llab-quvvatlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Prezidentining “Islom taraqqiyot banki guruhi va Arab muvofiqlashtirish guruhi jamg‘armalari bilan hamkorlikni yanada kengaytirish va chuqurlashtirish chora-tadbirlari to‘g‘risida” 2019-yil 5-martdagi PQ-4224-son qarori bilan 2019-yilda Islom taraqqiyot banki guruhi (keyingi o‘rinlarda ITB deb ataladi) va Arab muvofiqlashtirish guruhi jamg‘armalari (keyingi o‘rinlarda AMG deb ataladi) bilan hamkorlikni yanada rivojlantirish bo‘yicha Harakatlar rejasi (“Yo‘l xaritasi”) tasdiqlanganligi, shuningdek, istiqbolli investitsiya loyihalari ro‘yxatini ITB va AMG jamg‘armalari bilan puxta ishlab chiqish tavsiya qilinganligi; 
 O‘zbekiston Respublikasi delegatsiyasining 2019-yil 5-6-aprelda Marokash shahrida (Marokash) ITB Boshqaruvchilar Kengashining Yillik majlisida ishtiroki yakunlari va ITB va AMG jamg‘armalari rahbarlari bilan o‘tkazilgan muzokaralar yakunlari bo‘yicha O‘zbekiston Respublikasining ITB guruhi va AMG jamg‘armalari bilan hamkorlikni mustahkamlashga yo‘naltirilgan yangi ahdlashuvlarga erishilganligi;
 O‘zbekiston Respublikasi Investitsiyalar va tashqi savdo vazirligi tomonidan manfaatdor vazirliklar va idoralar bilan birgalikda Islom taraqqiyot banki guruhi (ITB) va Arab muvofiqlashtirish guruhi jamg‘armalari (AMG) bilan hamkorlikni yanada rivojlantirish bo‘yicha, shu jumladan, yangi ahdlashuvlarni amalga oshirishni nazarda tutuvchi Harakatlar rejasi (“Yo‘l xaritasi”) tayyorlanganligi ma’lumot uchun qabul qilinsin.
 2. Quyidagilar:
 Islom taraqqiyot banki guruhi (ITB) va Arab muvofiqlashtirish guruhi jamg‘armalari (AMG) bilan hamkorlikni yanada kengaytirish bo‘yicha Harakatlar rejasi (“Yo‘l xaritasi”) 1-ilovaga muvofiq;
 Islom taraqqiyot banki bilan birgalikda amalga oshirish taklif etilayotgan istiqbolli investitsiya loyihalari ro‘yxati 2-ilovaga muvofiq;
 Arab muvofiqlashtirish guruhi jamg‘armalari (AMG) bilan birgalikda amalga oshirish taklif qilinayotgan istiqbolli investitsiya loyihalari ro‘yxati 3-ilovaga muvofiq tasdiqlansin.
 3. O‘zbekiston Respublikasi Bosh vazirining o‘rinbosarlari va maslahatchilari, davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlarning rahbarlari — mas’ul ijrochilar:
 tasdiqlangan “Yo‘l xaritalari” va ushbu qarorga 2 va 3-ilovalarga kiritilgan investitsiya loyihalarining tadbirlari o‘z vaqtida, samarali va to‘liq hajmda bajarilishini;
 har oyda, hisobot davridan keyingi oyning 3-kunigacha “Yo‘l xaritalari” va ushbu qarorga 2 va 3-ilovalarga kiritilgan investitsiya loyihalari tadbirlari amalga oshirilishi to‘g‘risida axborot O‘zbekiston Respublikasi Investitsiyalar va tashqi savdo vazirligiga kiritilishini ta’minlasinlar.
 4. O‘zbekiston Respublikasi Investitsiyalar va tashqi savdo vazirligi:
 tasdiqlangan “Yo‘l xaritalari” o‘z vaqtida amalga oshirilishi va ushbu qarorga 2 va 3-ilovalarda ko‘rsatilgan loyihalar puxta ishlab chiqilishi bo‘yicha vazirliklar, idoralar, tijorat banklari va xo‘jalik birlashmalari ishi samarali muvofiqlashtirilishini, shuningdek, yuzaga keladigan masalalar tezlikda hal qilinishida ularga yordam berilishini ta’minlasin;
 vazirliklar, idoralar va boshqa tashkilotlar rahbarlari — mas’ul ijrochilarning “Yo‘l xaritalari”ning ularga biriktirilgan bandlari so‘zsiz amalga oshirilishini ta’minlash yuzasidan ular tomonidan ko‘rilayotgan amaliy chora-tadbirlar to‘g‘risidagi hisobotlarini muntazam ravishda eshitgan holda “Yo‘l xaritasi”da nazarda tutilgan tadbirlar amalga oshirilishi ustidan tizimli asosda monitoring olib borsin;
 har oyda, hisobot davridan keyingi oyning 5-kunigacha bo‘lgan muddatda O‘zbekiston Respublikasi Prezidenti Administratsiyasiga va Vazirlar Mahkamasiga “Yo‘l xaritasi” va ushbu qarorga 2 va 3-ilovalarga kiritilgan investitsiya loyihalarining ijrosi to‘g‘risida tahliliy axborot kiritsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. G‘aniyev va O‘zbekiston Respublikasi investitsiyalar va tashqi savdo vaziri S.U. Umurzakov zimmasiga yuklansin.